Na temelju članka 149. stavka 3. Zakona o pomorskom dobru i morskim lukama ("Narodne novine" broj 83/23) i članka 37. Statuta Grada Šibenika ("Službeni glasnik Grada Šibenika" broj 2/21), Gradsko vijeće Grada Šibenika, na 17. sjednici od 14. prosinca 2023. godine, donosi

**ODLUKU  
o redu na pomorskom dobru**

**I. OPĆE ODREDBE**

Članak 1.

1. Ovom se odlukom propisuje red na pomorskom dobru u općoj upotrebi na području Grada Šibenika (u daljnjem tekstu: Odluka) te mjere za njegovo provođenje.
2. Red na pomorskom dobru je cjelovit sustav mjera i radnji kojima se osigurava zaštita i održavanje pomorskog dobra u općoj upotrebi.
3. Opća upotreba pomorskog dobra podrazumijeva da svatko ima pravo služiti se pomorskim dobrom sukladno njegovoj prirodi i namjeni.
4. Održavanje reda na pomorskom dobru financira se iz sredstava za upravljanje pomorskim dobrom koja su prihod jedinice lokalne samouprave i vlastitih sredstava jedinice lokalne samouprave.
5. Red na pomorskom dobru propisan ovom Odlukom obvezan je za sve pravne i fizičke osobe na području Grada Šibenika (dalje u tekstu: Grad), ako zakonom ili drugim propisom nije drugačije određeno.

Članak 2.

(1) Ovom su Odlukom propisane odredbe o:

1. načinu uređenja i korištenja pomorskog dobra u općoj upotrebi za gospodarske i druge svrhe, građenju građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi,
2. održavanju čistoće i čuvanja površina pomorskog dobra u općoj upotrebi,
3. osiguranju nesmetanog prolaska duž pomorskog dobra i osiguranje mogućnosti korištenja površina pomorskog dobra u općoj upotrebi na način koji omogućava kretanje osoba s posebnim potrebama,
4. mjerama za provođenje mjera za održavanje reda na pomorskom dobru koje poduzima pomorski redar, obveze pravnih i fizičkih osoba te prekršajne odredbe.

Članak 3.

1. Pojedini pojmovi u smislu ove Odluke imaju slijedeće značenje:
2. pomorsko dobro je opće dobro od interesa za Republiku Hrvatsku i ima njezinu osobitu zaštitu, a upotrebljava se i koristi pod uvjetima i na način propisan Zakonom o pomorskom dobru i morskim lukama („Narodne novine“, br. 83/23) – dalje u tekstu: Zakon;
3. pomorsko dobro čine:
   * unutarnje morske vode i teritorijalno more, njihovo dno, podzemlje i podmorje
   * dio kopna koji je po svojoj prirodi namijenjen općoj upotrebi i koji je određen takvim, kao i sve što je s tim dijelom kopna trajno spojeno na površini ili ispod nje i čine ga nekretnine koje su po prirodnim obilježjima, izgledu, namjeni, položaju i načinu upotrebe:; morska obala, morske plaže, sprudovi, rtovi, hridi, grebeni, otočići koje za vrijeme nevremena prekrivaju najveći valovi, žala, luke, lukobrani, rive, molovi, valobrani, nasipi, privezišta, gatovi, morske solane, ušća vodotoka koji se izlijevaju u more i kanali spojeni s morem, uključujući i građevine koje su trajno povezane s pomorskim dobrom i njegova su pripadnost;
4. morska obala proteže se od crte srednjih viših visokih voda i obuhvaća pojas kopna koji je ograničen crtom do koje dopiru najveći valovi za vrijeme nevremena, na čije prirodno obilježje i izgled utječe more, a koji je prema svom položaju i izgledu u izravnom kontaktu s morem;
5. kopneni dio pomorskog dobra je pojas kopna uz more koji je po svojoj prirodi u neposrednoj vezi s morem i prema namjeni i načinu upotrebe služi uobičajenom korištenju i upotrebi mora kao općeg dobra, a širok je najmanje šest metara od crte srednjih viših visokih voda mjereno vodoravno;
6. granica pomorskog dobra na moru je vanjska granica teritorijalnog mora Republike Hrvatske;
7. nekretnina ima status pomorskog dobra ako po svom položaju, izgledu, namjeni, prirodnim obilježjima i uobičajenom načinu upotrebe odgovara definiciji pomorskog dobra iz ovog članka;
8. odluka suda ili upravnog tijela kojom se utvrđuje status nekretnine kao pomorskog dobra ima deklaratorni učinak;
9. dozvola na pomorskom dobru je upravni akt kojim se ovlašteniku daje vremenski ograničeno pravo na obavljanje djelatnosti na pomorskom dobru, kojom se ne ograničava niti isključuje opća upotreba pomorskog dobra, a za obavljanje djelatnosti može služiti isključivo jednostavna građevina koja se prema propisima kojima se uređuje građenje ne smatra građenjem, izvedena u skladu s posebnim propisima kojima se uređuje zaštita prirode, prostornim planom i uredbom iz čanka 14. stavka 4. točke 11. Zakona, a izdaje se sukladno Planu upravljanja pomorskim dobrom;
10. ovlaštenik dozvole na pomorskom dobru je gospodarski subjekt kojem je izdana dozvola na pomorskom dobru u skladu s odredbama Zakona;
11. predmeti su pokretne stvari koje se mogu premjestiti s jednog mjesta na drugo, a da im se ne povrijedi bit (supstanca) i predmeti koji nemaju građevinskog dijela ili nisu ugrađeni u podlogu, a naročito:

* reklamni i oglasni predmeti (transparent, reklamna zastava, reklamni naziv, reklamni pano, reklamni logo, reklamna tenda, reklamni ormarić, reklamna vitrina, reklamni uređaj, reklamni stup, reklamna ograda, reklama na zaštitnoj ogradi gradilišta, reklama na zaštitnom platnu građevinske skele, oglasni pano, oglasni stup i oglasni ormarić),
* privremeni objekti (kiosk, montažni objekt, pokretna naprava, ugostiteljska terasa, štand, ograda),
* predmeti za prikupljanje otpada, kontejner za smještaj uređaja infrastrukture, mjerna postaja i javne sanitarije,
* oprema dječjeg igrališta,
* spomenik, spomen-ploča, skulptura i slični predmeti.

Ostali pojmovi koji se upotrebljavaju u Zakonu primjenjuju se i na ovu Odluku.

Članak 4.

1. Grad vodi brigu o redovnom upravljanju pomorskim dobrom u općoj upotrebi na svom području.
2. Redovno upravljanje pomorskim dobrom uključuje:
   * + 1. redovno održavanje i unaprjeđivanje pomorskog dobra u općoj upotrebi,
       2. brigu o zaštiti i osiguravanju opće upotrebe pomorskog dobra,
       3. gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje te uredbom iz članka 14. stavka 4. točke 11. ovoga Zakona ne smatraju građenjem, a koji ostaju u općoj upotrebi,
       4. nadzor nad pomorskim dobrom u općoj upotrebi,
       5. davanje dozvola na pomorskom dobru,
       6. unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske,
       7. nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru,
       8. održavanje reda na pomorskom dobru u općoj upotrebi.
3. Grad je dužan štititi pravo na opću upotrebu pomorskog dobra te poduzeti sve radnje radi sprječavanja nezakonitog postupanja, samovoljnog zauzeća, devastacije pomorskog dobra i nezakonitog nasipavanja.

**II. NAČIN UREĐENJA I KORIŠTENJA POMORSKOG DOBRA U OPĆOJ UPOTREBI ZA GOSPODARSKE I DRUGE SVRHE, GRAĐENJE GRAĐEVINA KOJE SE PREMA POSEBNIM PROPISIMA GRADE BEZ GRAĐEVINSKE DOZVOLE I GLAVNOG PROJEKTA TE ODRŽAVANJE REDA NA POMORSKOM DOBRU U OPĆOJ UPOTREBI**

**2.1. Uređenje i korištenje**

Članak 5.

* + 1. Pomorsko dobro prije svega je u općoj upotrebi, a može biti dano na posebnu upotrebu i na gospodarsko korištenje u skladu s odredbama Zakona.
    2. Na dijelu pomorskog dobra opća upotreba pomorskog dobra može se ograničiti, ili iznimno isključiti na određeno vrijeme na temelju koncesije, posebne upotrebe pomorskog dobra, davanjem prava na privremeno gospodarsko korištenje pomorskog dobra te davanjem luke otvorene za javni promet na upravljanje lučkoj upravi.
    3. Osobama u stanju neposredne ugroze za život, zdravlje ili imovinu nitko ne može zabraniti niti smije onemogućiti pristup bilo kojem dijelu pomorskog dobra, uključujući i one dijelove koji su isključeni od opće upotrebe ili čija je opća upotreba ograničena.
    4. Pomorsko dobro u općoj upotrebi mora se održavati tako da budu uredno i čisto te da služi svrsi za koju je namijenjeno.
    5. Redovno upravljanje i održavanje pomorskog dobra u općoj upotrebi obavlja se u skladu s planom upravljanja pomorskim dobrom.
    6. Grad je dužan osigurati mogućnost korištenja površina pomorskog dobra u općoj upotrebi na način koji omogućava kretanje osoba s posebnim potrebama.

Članak 6.

1. Komunalni objekti, uređaji i drugi objekti u općoj upotrebi (kante i košarice za otpad, klupe, tuševi, zaštitni stupići, posude s ukrasnim biljem i sl.) postavljaju se na pomorskom dobru po odobrenju Grada.
2. Pravna ili fizička osoba obrtnik koja obavlja poslove održavanja komunalnih objekata, uređaja i drugih objekata u općoj upotrebi, dužan ih je održavati urednima, čistima i funkcionalno ispravnima.
3. Zabranjeno je postavljati komunalne objekte, uređaje i druge objekte u općoj upotrebi bez odobrenja ili suprotno odobrenju Grada.
4. Zabranjeno je oštećivati, uništavati, uklanjati, premještati ili koristiti komunalne objekte, uređaje i druge objekte u općoj upotrebi suprotno njihovoj namjeni.

Članak 7.

1. Ovlaštenik dozvole na pomorskom dobru može obavljati djelatnost na pomorskom dobru samo u opsegu i pod uvjetima utvrđenim u dozvoli na pomorskom dobru.
2. Grad kao davatelj dozvole na pomorskom dobru dužan je brinuti se o tome da se pomorsko dobro koristi u opsegu i granicama utvrđenim u dozvoli na pomorskom dobru.
3. Grad kao davatelj dozvole na pomorskom dobru dužan je osigurati da ovlaštenik dozvole na pomorskom dobru ne ograničava opću upotrebu pomorskog dobra.
4. Ako se utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenik dozvole na pomorskom dobru ograničava opću upotrebu, Grad kao davatelj dozvole dužan je donijeti rješenje o ukidanju dozvole na pomorskom dobru.
5. Zabranjeno je obavljati djelatnosti i koristiti pomorsko dobro bez dozvole ili protivno dozvoli iz stavka 1. ovog članka.

**2.2. Građenje građevina koje se prema posebnim propisima grade bez građevinske dozvole i glavnog projekta**

Članak 8.

1. Grad smije graditi isključivo građevine i izvoditi zahvate u prostoru pomorskog dobra koji se prema posebnim propisima kojima se uređuje građenje ne smatraju građenjem, koje trajno služe općoj upotrebi (potporni i zaštitni zidovi, šetnice, odmorišta, održavanje, rekonstrukcija ili uklanjanje postojećih građevina i sl.) izvan područja danog u koncesiju i lučkog područja luke otvorene za javni promet, sve u skladu s uredbom iz članka 14. stavka 4. točka 11. Zakonai posebnim propisima kojima se uređuje prostor, gradnja i zaštita prirode.
2. Prilikom pristupanja određenim vrstama zahvata u prostoru pomorskog dobra (za građenje i radove) na području koja se nalaze u opsegu kulturno-povijesnih cjelina Grada Šibenika potrebno je postupati prema odredbama Zakona o zaštiti i očuvanju kulturnih dobara.

**2.3. Održavanje reda**

Članak 9.

1. Na površinama pomorskog dobru u općoj upotrebi u smislu čuvanja i održavanja reda na pomorskom dobru u smislu ove Odluke, zabranjeno je:
2. postavljanje raznih predmeta (kiosci, pokretne naprave, razglasni uređaji, štandovi, štekati, prikolice, brodovi, bez obzira na veličinu, reklame, ploče, table, natpisi, putokazi, stupići, skele, dizalice i sl.) bez odobrenja Grada,
3. postavljati komunalne objekte, uređaje i druge objekte u općoj upotrebi, bez odobrenja Grada,
4. obavljanje bilo kakve poslovne djelatnosti (trgovine, prodaje, ambulantne prodaje, ugostiteljstvo i sl.) ili oglašavanje za isto, bez odobrenja Grada.
5. odlaganje građevinskog materijala, te građevinskog ili drugog otpada bez odobrenja Grada,
6. izlagati slike, knjige, rabljene stvari, cvijeće, poljoprivredne i druge proizvode bez odobrenja Grada,
7. postavljati glazbene uređaje, uređaje za reprodukciju zvuka te uređaje za razglas i pojačanje zvuka bez odobrenja Grada,
8. ostavljanje predmeta, naprava i strojeva koje mogu ozlijediti ili uprljati prolaznike,
9. uništavanje ili oštećivanje košarica za otpad postavljenih na javnim mjestima te bacanje kućnog otpada u te košarice,
10. bacanje papira, ostataka jela, opušaka, razne ambalaže, praznih kutija cigareta i slično,
11. istovar ili smještaj otpada izvan utvrđenih odlagališta ili posuda za otpad,
12. oštećivanje ili premještanje posuda za otpad te bacanje u posude otpadnog građevinskog materijala, zemlje, trave i granja,
13. ispuštanje otpadnih tekućina bilo koje vrste,
14. spaljivanje otpada,
15. popravljanje, pranje i čišćenje motornih vozila i brodica,
16. ostavljati vozila bez registarskih tablica odnosno neregistrirana vozila, te vozila koja su tehnički neispravna u smislu da su karambolirana ili iz njih cure maziva i druge tekućine,
17. održavanje i ostavljanje plovila izvan za to predviđenih prostora kao što su suhe marine i sl.,
18. popravljati motorna vozila (osim u opravdanim slučajevima) te obavljati druge obrtničke radove,
19. parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način,
20. kampiranje (boravljenje preko dana ili noći) u vozilima, šatorima, kontejnerima i sličnim objektima, izvan područja kampa,
21. ostavljati predmete osobne namjene (ručnike, druge plažne rekvizite i sl.)
22. kretanje bez kupaćeg kostima ili dijela kupaćeg kostima, osim ukoliko se radi o plaži koja je određena kao nudistička,
23. dovođenje, pranje i kupanje domaćih životinja na javnim kupalištima.
24. u javnu kanalizaciju, ulične slivnike, cestovne jarke i sanitarne čvorove bacati i ispuštati otpadna ulja, naftu i sl. te izvršavati bilo koje druge radnje koje mogu izazvati mehaničko začepljenje ili oštećenje tih objekata,
25. prilikom pranja stambenih, poslovnih i dvorišnih prostora otpadne vode ispuštati na pomorsko dobro u općoj upotrebi,
26. prati osobe, životinje i motorna vozila ili ostale predmete na uređajima i objektima za javnu vodoopskrbu,
27. voditi pse bez povodca i brnjice,
28. kupanje životinja, izuzev na plažama za pse na kojima je to dozvoljeno, a koje su označene posebnim znakom.
29. pljuvati ili obavljati nuždu,
30. obavljati bilo kakve druge radnje kojima se onečišćuje ili oštećuje pomorsko dobro u općoj upotrebi,
31. obavljati bilo kakve druge radnje kojima se ograničava opća upotreba pomorskog dobra.

**2.4. Čišćenje i održavanje**

Članak 10.

1. Redovno čišćenje i održavanje pomorskog dobra u općoj upotrebi osigurava Grad, a obavlja se temeljem godišnjeg programa i plana upravljanja pomorskim dobrom.
2. Osim redovnog čišćenja, u smislu ove Odluke, postoji i izvanredno čišćenje pomorskog dobra u općoj upotrebi, a koje se određuje zbog vremenskih nepogoda i sličnih događanja zbog u takvim slučajevima prekomjernog onečišćenja.
3. Pravna ili fizička osoba obrtnik kojoj je Grad povjerio obavljanje komunalne djelatnosti održavanja čistoće javnih površina dužna je održavati pomorsko dobro u općoj upotrebi, sukladno godišnjem programu i planu upravljanja pomorskim dobrom.
4. Održavanje pomorskog dobra u smislu otklanjanja posljedica izvanrednih događaja i više sile, koja nije uzrokovana nedostatkom redovnog održavanja u obvezi je Šibensko-kninske županije.

**III. MJERE ZA PROVOĐENJE REDA NA POMORSKOM DOBRU**

**3.1. Upravno tijelo Grada**

Članak 11.

1. Poslove provedbe reda na pomorskom dobru obavlja Upravni odjel za komunalne djelatnosti Grada (u daljnjem tekstu: Upravni odjel).
2. Upravni odjel u provedbi reda na pomorskom dobru obavlja poslove:

1. nadzora nad provedbom ove Odluke te

2. druge poslove određene ovom Odlukom.

**3.2. Pomorski redari**

Članak 12.

1. Poslove nadzora koje na temelju Zakona obavlja Upravni odjel provode pomorski redari, ovlašteni službenici Upravnog odjela.
2. Pomorski redar ima ovlasti obavljanja nadzora propisane Zakonom i ovom Odlukom.
3. Stjecanje i gubitak ovlaštenja za obavljanje poslova pomorskog redara, stručno osposobljavanje pomorskih redara, potrebno obrazovanje te broj pomorskih redara, propisano je odredbama Zakona.
4. Pomorski redar u obavljanju službene dužnosti nosi službenu odoru i ima službenu iskaznicu.
5. Izgled službene odore te izgled i sadržaj službene iskaznice pomorskog redara propisuje Gradsko vijeće Grada odlukom.

**3.3. Nadzor nad provedbom ove Odluke**

Članak 13.

(1) U provedbi nadzora nad ovom Odlukom pomorski redar ovlašten je:

1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih se može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora,
2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,
3. zatražiti pisanim putem od stranke točne i potpune podatke te dokumentaciju potrebnu u nadzoru,
4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),
5. obavljati i druge radnje u svrhu provedbe nadzora.

(2) U provedbi nadzora nad provedbom ove Odluke pomorski redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje reda propisane ovom Odlukom odnosno druge mjere propisane Zakonom.

(3) Optužni prijedlog za prekršaj propisan Zakonom ili ovom Odlukom koji u nadzoru utvrdi pomorski redar podnosi pročelnik Upravnog odjela.

**3.4. Neometan rad pomorskih redara**

Članak14.

1. Javnopravna tijela te pravne i fizičke osobe obvezne su pomorskom redaru, bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.
2. Upravni odjel ovlašten je zatražiti pomoć policije ako se prilikom izvršenja rješenja otpor osnovano očekuje.

**3.5. Pokretanje upravnog postupka zbog povrede Odluke**

Članak. 15.

1. Kada pomorski redar utvrdi povredu propisa čije izvršenje je ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s odlukom o redu na pomorskom dobru.
2. Kada pomorski redar utvrdi da nije povrijeđen propis čije izvršenje je ovlašten nadzirati, pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja u roku od osam dana od dana utvrđenja činjeničnog stanja.

**3.6. Naredba pomorskog redara**

Članak 16.

1. Mjere za održavanje reda na pomorskom dobru propisane odlukom o redu na pomorskom dobru pomorski redar naređuje rješenjem osobi koja je povrijedila odluku odnosno osobi koja je obvezna otkloniti utvrđenu povredu.
2. Ako se osoba iz stavka 1. ovoga članka ne može utvrditi, rješenje se donosi protiv nepoznate osobe.
3. Ako pomorski redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.
4. Poslove iz stavka 1. ovoga članka pomorski redar obavlja kao javnu ovlast te je ovlašten provesti izvršenje rješenja koje donese.

**3.7. Usmeno rješenje o mjeri uklanjanja**

Članak 17.

1. Kada okolnosti slučaja zahtijevaju hitno izvršenje radi sprječavanja daljnjeg protupravnog ponašanja, a predmet uklanjanja je predmet koji se može brzo i jednostavno ukloniti s pomorskog dobra u općoj upotrebi, tada se mjera uklanjanja može donijeti i usmenim rješenjem koje se izvršava na licu mjesta putem pomorskog redara ili putem treće osobe, bez donošenja posebnog rješenja o izvršenju.
2. Subjekt nadzora dužan je u roku od osam dana od dana donošenja usmenog rješenja postupiti po usmenom rješenju iz stavka 1. ovog članka, a pomorski redar dužan je sastaviti pisani otpravak tog rješenja i dostaviti ga subjektu nadzora u roku od osam dana od dana donošenja usmenog rješenja.

**3.8. Pravni lijek protiv upravnih akata pomorskog redara**

Članak 18.

1. Protiv upravnih akata koje donosi pomorski redar može se izjaviti žalba ministarstvu u čijem su djelokrugu poslovi pomorstva.
2. Žalba izjavljena protiv rješenja pomorskog redara ne odgađa njegovo izvršenje.

**3.9. Obveza nadzora nad pomorskim dobrom**

Članak 19.

1. Pomorski redar dužan je jedanput mjesečno izvršiti nadzor pomorskog dobra na svom području radi utvrđenja nezakonitoga građenja ili drugog oštećenja pomorskog dobra, a i po svakoj prijavi bilo koje osobe te ako utvrdi nezakonite radnje, dužan je o tome obavijestiti nadležno tijelo (nadležne inspekcije, lučku kapetaniju i dr.).

**IV. PREKRŠAJNE ODREDBE**

Članak 20.

1. Postupak po prekršajima na pomorskom dobru u općoj upotrebi utvrđenim Zakonom i/ili ovom Odlukom vodi se prema propisima kojima se uređuju prekršaji.

Članak 21.

1. Novčanom kaznom u iznosu od 1.320,00 eura kaznit će se za prekršaj pravna osoba ako:
   1. postupi suprotno članku 6. stavku 2. Odluke,
   2. postupi suprotno članku 6. stavku 3. i 4. Odluke,
   3. obavlja djelatnosti i koristi pomorsko dobro bez dozvole ili protivno dozvoli (članak 7. stavak 5. Odluke),
   4. postupi suprotno članku 9. Odluke,
   5. postupi suprotno članku 10. stavak 3. Odluke,
   6. postupi suprotno članku 14. stavak 1. Odluke.
2. Novčanom kaznom u iznosu od 300,00 eura kaznit će se i odgovorna osoba u pravnoj osobi koja počini prekršaj iz stavka 1. ovog članka.
3. Novčanom kaznom u iznosu od 660,00 eura kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovog članka.
4. Novčanom kaznom u iznosu od 260,00 eura kaznit će se fizička osoba koja počini prekršaj iz stavka 1. ovog članka.

Članak 22.

1. Novčane kazne naplaćene za prekršaje propisane ovom Odlukom prihod su proračuna Grada.

**V. PRIJELAZNE I ZAVRŠNE ODREDBE**

Članak 23.

1. Ukoliko su pojedine odredbe Odluke o komunalnom redu u suprotnosti s odredbama ove Odluke, na pomorskom dobru u općoj upotrebi primjenjuju se odredbe ove Odluke.
2. Ova Odluka stupa na snagu osmoga dana od dana objave u "Službenom glasniku Grada Šibenika".

KLASA:934-03/23-01/3

URBROJ:2182-1-03/1-23-5

Šibenik, 14. prosinca 2023.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.